Конкурсът „Български текст на песен“, организиран за трета поредна година от Студентски съвет към Софийски университет, отличи най-добрите автори, които ще получат шанса да облекат думите си в мелодия.
Тази година за първи път в церемонията бе включена и „Награда на общността“. Така възможност да гласуват имаха и медийните партньори на конкурса, както и финалистите от последните две години. Наградата спечели Деница Ангелова, студент по психология на Великотърновския университет, за текста „Вино и любов“. Официалното жури на конкурса отличи Деница и за произведението й „У дома“, което заедно с „Дири“ на Светослава Славова – студент по българска филология на Софийския университет, зае второ място в конкурса.
Първо място в конкурса тази година отиде при студентката по „Поп и джаз“ към Югозападен университет Соня Станчева за текста „Ти за мен дали се питаш?“.
Под съпровода на пиано скоро ще зазвучи и текста „Сонет“, който бе отличен с първо място миналата година. Авторът му Иван Савов, студент по право към Софийски университет, вече работи върху аранжимента и музиката заедно с Щилиян Михайлов и Румен Проданов.
Другите текстове, които скоро ще получат музикална форма са „Планета Земя“ на Мари-Виолет Йовкина. Събина Бодурова и Гюлфер Ибрям работят в Пловдив върху аранжимента на парчето. Габриела Даганова пък оформя музиката към текста на Любомира Петева. „Глътка море“ тематично ще зазвучи в Бургас. „Езикът на цветята“ на Десислава Петрова също е от избраните за запис песни. Екипът на конкурса търси ученици, с които да работят по вокалите към нейния текст.
От тази година към музикалните колективи на конкурса от София, Пловдив, Бургас и Плевен се присъединява певицата Александра Алексадрова. Български музиканти, живеещи в Холандия, САЩ и Великобритания също се включват към обществото на младите текстописци.
Конкурсът мотивира идеята да се създаде специализиран курс по писане на текстове на песни в няколко филологически факултета из страната. Очаквайте изданието през 2019 г., в което този път ще могат да се включат и ученици от цялата страна.